  Майя Бывальцева Инкуазез утён ужрадъёслы 2017-тӥ арын Удмуртилэн коньдэтаз 99 миллион 282 сюрс манет чакламын, отчы пыро федерал субсидиос но. Со ужрадъёсты 20-тӥ тулыспалэ элькун кивалтэтлэн азьвалтэтэзлэн кенешоназ юнматӥзы. Лыдметын куать валтӥсь люкетъёсыз — ву возёс огъетэз азинтон, жуг-жагез быдтон, инкуазьлэсь ӟечлыксэ радъян но сое чаклан сӧзнэтэз азинтон, нимысьтыз утиськись инкуазь интывылъёс, экологияя дышетон но визьнодан, пӧйшуръёсты но будосъёсты утён но вӧлмытон. Тросгес коньдон басьтозы нырысетӥ кыкез. Со пӧлын висъялозы:  — 24 миллион 800 сюрс манет — жуг-жагез быдтонэн, но инкуазьлы изъянэз палэнтонэн герӟаськем улосвыл ӵектосъёслы юрттонлы;  — 14 миллион 700 сюрс манет — Вавож черкогуртысь Ува шурысь ӵыпетэз рос-прос тупатъянлы;  — 4 миллион 700 сюрс манет — Яр каргуртын Сивашур шурысь ӵыпетэз рос-прос тупатъянлы;  — быдэн 2 миллион манетэн — Камбарка ёросысь Михайловка черкогуртысь Камбарка шурысь но Сарапул ёросысь Кигбаево черкогуртысь Кигбаиха шурысь ӵыпетъёсты рос-прос тупатъяны ужкагазъёслы дасянлы;  — 2 миллион 200 сюрс манет — Ижкарысь тыметын водосброслэсь люкетъёссэ тупатъянлы;  — 250 сюрс манет — Балезино каргурт вӧзын Чупчи шурлэн ӧрезлэсь люкетсэ эскеронлы. Тегъёс: Мерлык Ижкар Балезино Сарапул Камбарка Вавож Ува Яр Удмуртия тымет инкуазь Чупчи  